Nos magister Nicholaus de Luxovio, canonicus et officialis Eduensis, universis presentes litteras inspecturis notum facimus quod in nostra presentia propter hoc constituti Elysabet, quondam filia domini Hugonis de Santenai, militis, defuncti, et Guillermus de Eschanne, domicellus, maritus predicte Elysabet, ex certa scientia recognoscunt coram nobis se tenere in feodum a viris venerabilibus et discretis decano et capitulo ecclesie Eduensis quicquid ipsi Elysabet et Guillermus ejus maritus tenent, possident, habent et habere debent omnimoda ratione apud Perreul prope Sanctum Johannem de Trisiaco, in appendiciis et pertinenciis ac dominio dicti loci: scilicet hominibus, mansis, tenementis eorumdem, talliis, costumis, decimis, terciis, vineis, terris, pratis, nemoribus, aquis, planis, dominiis, justiciis magnis et parvis ac rebus aliis universis quocumque nomine censeantur, et se a viro venerabili magistro Odone de Conforgeul, canonico Eduensi, nomine ipsorum decani et capituli, mutuo accepisse viginti et quinque libras Viennensium in pecunia numerata, pro qua summa pecunie ipsi tradunt et obligant coram nobis, nomine dictorum decani et capituli, predicto magistro Odoni omnia et singula supradicta moventia ac existentia de feodo ipsorum decani et capituli prout superius est expressum, ab ipsis decano et capitulo vel eorum mandato tenenda et habenda ac pacifice possidenda, quousque dictis decano et capitulo vel mandato ipsorum de dicta summa pecunie fuerit plenarie satisfactum. Hanc autem traditionem et obligationem promittunt ipsi obligantes coram nobis per juramenta sua, super hoc tactis sacrosanctis evangeliis corporaliter prestita, predictis decano et capitulo Eduensi ac earum mandato in pace tenere, contra omnes deffendere ac eciam bona fide garantire, ac se in premissis vel aliquo premissorum aliquid non recipere vel levare ac percipi facere vel levari, quousque de dicta summa pecunie dictis decano et capitulo vel mandato eorumdem fuerit plenarie ac integre satisfactum. Recognoverunt etiam coram nobis prefati Elysabet et Guillermus ejus maritus de omnibus supradictis universis et singulis feodum fecisse prenominato capitulo Eduensi ac eadem in feodum ab eodem capitulo accepisse. In quorum omnium robur et testimonium, ad preces et instantiam dictorum Elysabet et Guillermi, ejus mariti, presentibus litteris apposuimus sigillum curie Eduensis. Datum et actum anno Domini Mº CCº LXº sexto mense septembris.